Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 25/15/7712	Svidník, 3.6.2015
EEČ : 2-60-34-2015

U Z N E S E N I E

Trestná vec:	obvinený XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
že ako živnostník vykonávajúci podnikanie pod obchodným menom XXXXX, s miestom podnikania XXXXX, ul. XXXXX a teda ako samostatne zárobkovo činná osoba, mal podľa § 141 ods. 1 zákona číslo 461/2003 Z.z. o sociálnom poistení v platnom znení, mesačne platiť poistné na sociálne poistenie splatné do 8. dňa kalendárneho mesiaca nasledujúceho po kalendárnom mesiaci, za ktorý sa poistné platí, no splatné poistné za jednotlivé mesiace v období od februára 2012 do júna 2012, od januára 2013 do júna 2013, od novembra 2013 do decembra 2013 a od januára 2014 do novembra 2014 v celkovej sume 3.108,75 eur Sociálnej poisťovni Bratislava prostredníctvom pobočky vo Svidníku nezaplatil, hoci mal dostatok finančných prostriedkov na zaplatenie splatného poistného 

lebo zanikla trestnosť činu

Odôvodnenie:

	Na základe trestného oznámenia pobočky Sociálnej poisťovne vo Svidníku číslo 2860-88/2014-SK z 26.11.2014 bolo uznesením povereného príslušníka PZ Obvodného oddelenia PZ v Stropkove ČVS: ORP-420/SP-SK-2014 z 11.01.2015 začaté trestné stíhanie vo veci prečinu nezaplatenia dane a poistného podľa § 278 ods. 1 Tr. zák. a uznesením povereného príslušníka PZ ČVS: ORP-420/SP-SK-2014 z 28.02.2015 bolo pre uvedený prečin vznesené obvinenie XXXXX na tom skutkovom základe ako je uvedené vo výroku tohto uznesenia. 
	Po vykonanom skrátenom vyšetrovaní mi poverený príslušník PZ 01.06.2015 predložil vyšetrovací spis s návrhom, aby trestné stíhanie obvineného XXXXX pre prečin nezaplatenia dane a poistného podľa § 278 ods. 1 Tr. zák. bolo podľa       § 215 ods. 1 písm. h/ Tr. por. zastavené. 
	Po preskúmaní vyšetrovacieho spisu som sa s návrhom povereného príslušníka PZ stotožnil. 
	Z výsledkov vykonaného skráteného vyšetrovania totiž vyplynulo, že skutok pre ktorý bolo začaté trestné stíhanie sa stal a že tento skutok spáchal obvinený. 
	Podľa § 86 ods. 1 písm. e/ Tr. zák. trestnosť činu zaniká aj vtedy, ak ide o trestný čin nezaplatenia dane a poistného podľa § 278, ak splatné poistné bolo  dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkom. Podľa odseku 2 citovaného ustanovenia, trestnosť činu podľa odseku 1 písm. e/ nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1. 
	Z príjmových pokladničných dokladov, ktoré sú súčasťou vyšetrovacieho spisu je totiž zrejmé, že obvinený 29.12.2014, 23.01.2015, 22.04.2015 a 25.05.2015 zaplatil do pokladne pobočky Sociálnej poisťovne vo Svidníku celkom 3.108,75 eur a z výpovede zástupcu poškodenej sociálnej poisťovne tiež vyplynulo, že obvinený má uhradenú celú pohľadávku a nie je u neho evidovaná žiadna pohľadávka na poistnom, pričom s vyšetrovacím spisom sa mal obvinený možnosť oboznámiť 29.05.2015.
	Z odpisu registra trestov je zrejmé, že obvinený doposiaľ nebol odsúdený, pričom lustráciou evidenčných pomôcok tunajšej prokuratúry nebolo zistené, aby trestné stíhanie proti páchateľovi XXXXX za obdobný čin bolo v posledných dvoch rokoch zastavené z dôvodu zániku trestnosti trestného činu podľa § 86 ods. 1 Tr. zák. 
	Z obsahu vyšetrovacieho spisu tiež nevyplynulo, aby XXXXX bol v posledných dvoch rokoch postihnutý pre obdobný čin. 
	Preto bolo potrebné rozhodnúť tak, ako to je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Anatolij Derco
prokurátor